
ПРАВИЛА
за подбор на кандидати за европейски прокурор от Република България

Глава първа
ОБЩИ ПОЛОЖЕНИЯ

Чл. 1. Настоящите правила за подбор на кандидати за европейски прокурор от Република България (Правилата) уреждат организацията за извършване на подбор и номиниране на кандидати за участие в процедура за назначаване на европейски прокурор, съгласно Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (ОВ, L 283/1 от 31 октомври 2017 г.), наричан по-нататък Регламент (ЕС) 2017/1939. 
Чл. 2. Целта на Правилата е да се гарантира провеждането на прозрачна и ясна национална процедура за подбор на трима кандидати за европейски прокурор от Република България. 
Чл. 3. Процедурата за подбор се извършва при условията, посочени в член 16 на Регламент (ЕС) 2017/1939, Регламент № 31 (ЕИО), 11 (ЕОАЕ) относно Правилника за длъжностните лица и Условията за работа на другите служители на Европейската икономическа общност и на Европейската общност за атомна енергия (ОВ 45 от 14 юни, 1962 г.), наричан по-нататък Регламент № 31 (ЕИО), 11 (ЕОАЕ), и информационния документ на Европейската комисия относно критериите и изискванията за избор на европейски прокурори.

Глава втора 
КОМИСИЯ ПО ПОДБОР

Чл. 4. (1) Комисията по подбор на кандидатите за европейски прокурор (Комисията) се назначава със заповед на министъра на правосъдието и се състои от петима членове, както следва:
1. Един хабилитиран преподавател по наказателно право или наказателен процес;
2. Двама съдии от наказателната колегия на Върховния касационен съд; 
3. Двама прокурори от Върховната касационна прокуратура.
(2) По реда на предходната алинея се определят и петима резервни членове.
(3) Членовете на Комисията следва да владеят английски език. 
(4) На първото заседание членовете на Комисията избират председател. 
(5) Комисията провежда заседанията си, ако присъстват не по-малко от четирима членове, включително председателят.
(6) Комисията взема решенията си с мнозинство от всички членове.
(7) В случай на самоотвод или искане за отвод решение се взема от Комисията с мнозинство от останалите членове.
(8) Протоколите от заседанията на Комисията се публикуват на интернет страницата на Министерството на правосъдието.


Глава трета
ИЗИСКВАНИЯ КЪМ КАНДИДАТИТЕ 

Чл. 5. Кандидатите трябва да отговарят на следните изисквания съобразно член 16 на Регламент (ЕС) 2017/1939, Регламент № 31 (ЕИО), 11 (ЕОАЕ) и информационния документ на Европейската комисия: 
1. да са действащи съдии, прокурори или следователи с най-малко 12 години юридически стаж;
2. независимостта им да е извън всякакво съмнение;
3. да имат практически опит във финансовите разследвания и международното съдебно сътрудничество по наказателноправни въпроси;
4. да владеят английски език на ниво минимум „В2“ от Европейската езикова рамка;
5. да са на възраст, която позволява да завършат 6-годишния мандат на европейски прокурор преди навършване на 70-годишна възраст;
6. да притежават необходимите качества за упражняване на оперативните, надзорни и стратегически  функции на европейски прокурор.  

Глава четвърта
ПРОЦЕДУРА ЗА ПОДБОР

Чл. 6. 	Подборът на кандидатите за европейски прокурор се състои от два етапа – проверка за допустимост въз основа на представени документи и публично изслушване на кандидатите.

Чл. 7. 	Обявлението за провеждане на процедура за подбор се публикува на интернет страниците на Министерството на правосъдието и на Висшия съдебен съвет.

Чл. 8. 	(1) След публикуване на обявлението кандидатите подават документи за участие в процедурата в Центъра за административно обслужване на Министерството на правосъдието – град София, ул. „Славянска“ № 1, през информационна система за сигурно електронно връчване, поддържана от Министерство на иновациите и дигиталната трансформация, или по електронна поща. 
(2) Документите за участие в процедурата за подбор са както следва: 
1. заявление – свободен текст, за участие в подбора, адресирано до Комисията за подбор; 
2. автобиография във формат на ЕС-на български език; 
3. актуална кадрова справка; и 
4. документ, удостоверяващ владеенето на английски език (минимум ниво В2). 

Чл. 9. (1) На първото си заседание Комисията извършва проверка на постъпилите заявления за участие и получените документи и определя кандидатите, които се допускат до публично изслушване. Заявления извън посочения в обявлението срок не се разглеждат и се връщат на заявителя.
(2) Комисията изисква: 
1. справка от Инспектората към Висшия съдебен съвет за извършените проверки по отношение на допуснатите кандидати;
2. становище на Етичната комисия в звеното, където съответният кандидат работи. 
(3) Комисията публикува списък с допуснатите и недопуснатите до публично изслушване кандидати, като посочва причините за недопускане. Списъкът се публикува на интернет страницата на Министерството на правосъдието. 
(4) В срок от три работни дни след публикуването на списъка по ал. 3 недопуснатите кандидати могат да направят възражения пред Комисията или да отстранят нередностите във връзка с представените документи. 

Чл. 10. Комисията определя критерии за оценка на качествата, опита, знанията и уменията на кандидатите в съответствие с изискванията на член 16 на Регламент (ЕС) 2017/1939, Регламент № 31 (ЕИО), 11 (ЕОАЕ) и информационния документ на Европейската комисия. Критериите се публикуват на интернет страницата на Министерството на правосъдието. 

Чл. 11. Обявлението за провеждането на публичното изслушване се публикува на интернет страниците на Министерството на правосъдието и на Висшия съдебен съвет. 

Чл. 12. Юридическите лица с нестопанска цел, регистрирани за осъществяване на общественополезна дейност в областта на защита на правовата държава и защита на финансовите интереси на Европейския съюз, както и професионалните организации на съдиите, прокурорите и следователите, не по-късно от 7 (седем) дни преди изслушването могат да представят на Комисията за подбор становища и въпроси към кандидатите, които може да им бъдат поставяни от членовете на Комисията по време на публичното изслушване. Представените становища и въпроси се публикуват на интернет страницата на Министерството на правосъдието. 

Чл. 13. (1) Комисията провежда публично изслушване на допуснатите кандидати по азбучен ред.
(2) Изслушването включва кратко представяне от всеки кандидат на опита му в областта на финансовите разследвания и международното съдебно сътрудничество по наказателноправни въпроси, отговори на въпроси, свързани с дейността на Европейската прокуратура, и отговори на въпроси по чл. 12.
(3) В рамките на изслушването Комисията проверява владеенето на английски език от кандидатите.
(4) Изслушването на кандидатите се излъчва в реално време на интернет страницата на Висшия съдебен съвет.

Чл. 14. След публичното изслушване Комисията провежда заседание, на което въз основа на критериите по чл. 10 определя трима кандидати за европейски прокурор и предлага на министъра на правосъдието да внесе кандидатурите за одобрение от Министерския съвет.

Чл. 15. Въз основа на решението на Министерския съвет министърът на правосъдието номинира определените кандидати пред Комитета по член 14, параграф 3 от Регламент (ЕС) 2017/1939.
 

